### Beslutning

Anbefales.

### Sagsfremstilling

## Resume og sagens baggrund

På Teknik- og Miljøudvalgets møde den 5. oktober 2021 blev det besluttet at indgå et innovationspartnerskab med OMT og Pension Danmark om udarbejdelse af forslag til et standardfærgekoncept. Samtidig vil der være mulighed for at få udarbejdet et beslutningsgrundlag for en efterfølgende politisk drøftelse i forhold til indkøb af nye færger til Sejerø og [adresse].

I denne forbindelse har Kalundborg Kommune søgt 66,5 mio. kr. i tilskud fra Trafikstyrelsens ”Pulje til grøn omstilling af indenrigsfærger” og har fået tilsagn om et tilskud til dette projekt på 36,1 mio. kr.

## Indstillinger

Direktøren indstiller, at forslag til fase- og tidsplaner godkendes.

## Behandling

Teknik- og Miljøudvalget, Økonomiudvalg og Kommunalbestyrelsen.

## Sagsfremstilling

*Teknisk drift – nuværende færger*

[adresse], herunder Sejerøfærgen og Nekseløfærgen, er hhv. 24 og 29 år. Grundet flådens høje alder ses stigende udgifter til vedligeholdelse,for at kunne opretholde en sikker og stabil drift herunder opfyldelse af myndighedernes krav.

Den nuværende flåde er samtidig ikke fleksibel i forhold til kapacitet og ruter. Konkrete eksempler er, at Inge Klausen ikke kan betjene [adresse]. Samtidig er Sejerøfærgens kapacitet for stor i vinterperioden og for lille i spidsbelastningsperioder om sommeren.

Nekseløfærgen kan betjene Sejerø, men har en for lille kapacitet, samtidig er den mere vejrfølsom, og med sit åbne bildæk er den ikke optimal til denne overfart.

*Bæredygtig drift – nuværende færger*

[adresse] har et årligt forbrug på ca. 700.000 liter diesel (MGO) og en CO2-udledning på 1844 ton pr. år, jf. standardberegningsprincipperne i vores tidligere afrapportering til DN-klimakommune. I denne beregning svarede CO2-udledning fra [adresse] til 39% af Kalundborg Kommune som virksomheds samlede CO2-udledning i 2020.

I forbindelse med udarbejdelsen af ansøgningen til ”Pulje til grøn omstilling af indenrigsfærger” har Frans Eriksen udført en CO2-beregning præcist ud fra de enkelte motorer i hhv. Sejerøfærgen og Nekseløfærgen. Denne beregning viser, at den samlede CO2-udledning fra [adresse] er 2163,7 ton pr. år. Dette svarer til 42,6 % af Kalundborg Kommune som virksomheds samlede CO2-udledning i 2020.

Da COWI`s beregning af CO2-udledning fra [adresse] er den mest præcise, vil det være denne, der bruges i beregninger og materiale fremover.

Der er tidligere udarbejdet flere projektforslag på retrofitting af tekniske energioptimeringsløsninger på den eksisterende flåde, men grundet flådens alder, restlevetid og stand, er det ikke rentabelt at omstille den eksisterende flåden til bæredygtig drift.

*Mulighed for udskiftning samt grøn omstilling af flåden*

Færgesekretariatet har til opgave at facilitere samarbejde og sparring om færgedrift og relaterede områder med det formål at optimere og billiggøre driften. Færgesekretariatet omfatter de 18 kommuner, som har ø-færge.

På denne baggrund har Færgesekretariatet afholdt et udbud på udvikling af en ny bæredygtig standardfærgeløsning til de danske småøer og mindre overfarter.

Et partnerskab bestående af Odense Maritime Technology (OMT) og Pension Danmark blev valgt til opgaven, der skal resultere i et standardfærgekoncept, der kan tilpasses behovet på de enkelte overfarter. Færgeløsningen skal være bæredygtig og fremtidssikret, og samtidig indebærer konceptet en leasingløsning samt mulighed for teknisk support.

En standardiseret færgeløsning vil give store fordele og besparelser både i design-, udbud- og bygningsfasen, samt ikke mindst i den efterfølgende 20-årige driftsfase.

Standardløsningen giver kommunerne mulighed for at bestille en ny færge uden store udgifter til den foregående design- og udbudsfase. Samtidig kan standardfærgen tilpasses, så den opfylder alle kommunernes behov.

Pionerkommunerne er, foruden Kalundborg, Aalborg, Svendborg og Slagelse.

12 ud af de i alt 18 færgekommuner i [adresse] forventer at skulle udskifte deres færger indenfor 5 - 10 år. Standardfærgen vil være et oplagt valg for disse kommuner, og stordriftsfordelen forventes derfor løbende at blive styrket.

*Projektoplæg: Nye færger, projektomfang, økonomi, tilskud og bæredygtighed.*

Administrationen har på baggrund af Teknik- og Miljøudvalgets beslutning om at indgå et innovationspartnerskab med OMT og Pension Danmark udarbejdet ansøgningsmateriale til Trafikstyrelsens ”Pulje til grøn omstilling af indenrigsfærger”.

Projektoplægget vil tage udgangspunkt i dette ansøgningsmateriale.

Puljen var i alt på 233 mio. kr. i 2021, og Kalundborg Kommune søgte et tilskud på 66,5 mio. kr. til projektet. Trafikstyrelsen gav i december 2021 Kalundborg Kommune tilsagn om et tilskud til projektet på 36,1 mio. kr.

I ansøgningsmaterialet tages der udgangspunkt i en udskiftning af både Sejerøfærgen og Nekseløfærgen til to ens batteridrevet stardardfærger med en længde på 40 meter og en bredde på 12 meter. Færgerne bliver uden hængedæk til biler, og vogndækket vil få en størrelse svarende til 24 personbiler, derudover vil der være plads til ca. 25 cykler og hhv. 98 passagerer i vinterperioden og 147 i sommerperioden.

Line Søndergaard i de tre havne ([adresse], [adresse] og Sejerø) tilpasses de nye færger, og der etableres opladningsfaciliteter.

I forbindelse med udarbejdelsen af ansøgningen til ”Pulje til grøn omstilling af indenrigsfærger” blev der anslået et groft budgetestimatet for det samlede projekt på 266 mio. kr. indeholdende to nye el-færger, tilpasninger i de tre havne og ladefaciliteter i [adresse].

Hertil vil komme udgifter til projektoplægget, projektledelse, rådgivning m.v., og budgettet vil derfor blive præciseret løbende hen imod den endelige projektgodkendelse i oktober/november 2022.

*Bæredygtig drift – nye færger*

Jf. COWI`s beregninger vil nye batteridrevet elfærger betyde en CO2-reduktion i år 2030 på 2.133,6 tons CO2, mod den nuværende CO2-udledning på 2163,7 tons pr. år. En reduktion på 98,6%.

Reduktionen svarer til 42% af Kalundborg Kommune som virksomheds CO2-udledning i 2020.

*Den politiske proces*

Den politiske proces for igangsættelse og behandling af det endelige projekt anbefales jf. fase- og tidsplan for den politiske proces, der er vedhæftet denne sag som bilag 1.

Fase- og tidsplan for den politiske proces indeholder følgende overordnede milepæle:

* Marts – 2022: Udarbejdelse af projektoplæg, samt tilhørende økonomi godkendes.
* Juni – 2022: Projektoplæg med tilhørende budgetoverslag godkendes.
* Oktober/november – 2022: Endeligt projekt og budget godkendes.
* December – 2022: Ordreafgivelse på nye færger.

I fase- og tidsplan for den politiske proces ses også tidspunkter for dialog med færgernes personale og relevante interessenter.

*Proces for bestilling af nye færger*

Efter den politiske godkendelse og ordreafgivelse på de nye færger overgår projektet til de udførende faser. Fase- og tidsplan for udførelsesfasen er vedhæftet denne sag som bilag 2.

Fase- og tidsplan for udførelsesfasen indeholder plan for udførelse af tilpasninger i de tre havne, etablering af ladefaciliteter, leverance af de to nye færger, samt tidspunkter for dialog med færgernes personale og relevante interessenter.

Fase- og tidsplan for udførelsesfasen, skal på nuværende tidspunkt ses som vejledende, da en endelig tidsplan for levering af færgerne først kan udarbejdes i forbindelse med ordreafgivelse på de nye færger.

Det forventes også, at fase- og tidsplan for udførelsesfasen tilrettes løbende frem mod den endelige politiske godkendelse af projektet i oktober/november 2022.

Såfremt indstillingen godkendes, opstartes processen jf. fase- og tidsplaner i bilag 1 og 2.

## Økonomiske konsekvenser

Ingen.

### Sagens forløb

03-03-2022 Teknik- og Miljøudvalget
Anbefales.
23-03-2022 Økonomiudvalget
Beslutning ikke frigivet
30-03-2022 Kommunalbestyrelsen
Beslutning ikke frigivet